Fitch Ratings affermat mill-ġdid ir-rating tajjeb ta' "A" għall-ekonomija ta' pajjiżna. L-aġenzija internazzjonali żammet ukoll previżjonijiet pożittivi dwar ir-rating ta' pajjiżna wara li fir-rapport preċedenti kienet tejbet il-previżjonijiet tagħha dwar Malta u b'hekk matul din il-leġiżlatura, it-tliet aġenziji internazzjonali tar-ratings, kollha rrevedew 'il fuq l-outlook tagħhom dwar ir-rating ta' pajjiżna. L-analisti ta' Fitch qalu li "the positive outlook reflects our view that the public debt/GDP ratio is on a downward trajectory and that economic growth will keep outperforming similarly-rated peers." Filwaqt li l-Oppożizzjoni tgħid li t-tkabbir ekonomiku mhux jinħass mill-familji u mhuwiex sostenibbli, l-esperti ta' Fitch jgħidu li "we forecast the Maltese economy to keep growing at a faster pace than the 'A' median at an average of 3.3% over 2017-2018, supported by strong employment growth, rising disposable income due to continuous wage appreciation and the launch of new investment projects in the health, education and transport sectors." Dan jikkonferma li skont analiżi oġġettiva ta' esperti barranin, it-tkabbir ekonomiku se jibqa' ogħla mill-medja u jfisser aktar impjiegi u pagi għoljin. Filwaqt li l-Oppożizzjoni tirreżisti l-proġetti li qed twettaq din l-amministrazzjoni u tgħid li m'hemmx bżonnhom, l-esperti barranin isostnu li dawn se jwasslu biex pajjiżna jmur aħjar minn pajjiżi oħra. Ir-rapport ta' Fitch juri li sa tmiem l-2016 il-piż tad-dejn nazzjonali waqa' taħt 60% tal-ġid nazzjonali għall-ewwel darba mill-1998. L-esperti internazzjonali qed ibassru li dan il-piż se jkompli jonqos fis-snin li ġejjin. Kontra dak li ssostni l-Oppożizzjoni, il-qagħda fiskali se tkompli titjieb filwaqt li t-tkabbir ekonomiku se jkompli jkun robust. Wara ċ-ċertifikat eċċellenti mogħti lil pajjiżna fil-Winter Economic Forecast tal-Kummissjoni Ewropea, għal darb' oħra analiżi indipendenti ta' esperti barranin tikkonferma s-saħħa tal-ekonomija tagħna. Pajjiżna llum huwa fost l-aqwa fl-Unjoni Ewropea fit-tkabbir ekonomiku u fit-tnaqqis tal-qgħad. Fi stqarrija l-Gvern qal li "minflok ħaddan politika ta' awsterità, dan il-Gvern miexi b'politika ta' investiment u ta' tkabbir li qed twassal għal tnaqqis fil-piż tad-dejn nazzjonali. Fix-xhur li ġejjin il-Gvern se jkun qed iwettaq miżuri oħra biex il-ġid ikompli jasal għand kulħadd."